REGULAMENTUL DELEGAT (UE) 2021/2065 AL COMISIEI

din 25 august 2021

de stabilire a unui plan privind aruncarea capturilor înapoi în mare pentru pescuitul de calcan în Marea Neagră

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6),

întrucât:

(1) Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit ale Uniunii prin introducerea unei obligații de debarcare.

(2) În ceea ce privește Marea Neagră, articolul 15 din Regulamentul (UE) nr. 1380/2013 prevede o obligație de debarcare pentru toate capturile de specii care fac obiectul unor limite de captură. În temeiul articolului 15 alineatul (1) litera (d) din Regulamentul (UE) nr. 1380/2013, obligația de debarcare referitoare la speciile care definesc activitățile de pescuit se aplică cel târziu de la 1 ianuarie 2017. Calcanul este una dintre aceste specii.

(3) La 20 octombrie 2016, Comisia a adoptat Regulamentul delegat (UE) 2017/87 (2) de stabilire a unui plan privind aruncarea capturilor înapoi în mare pentru pescuitul de calcan în Marea Neagră, care a prevăzut o excepție legată de rata de supraviețuire a calcanului capturat cu setci de fund. Acesta s-a aplicat de la 1 ianuarie 2017 până la 31 decembrie 2019.

(4) Bulgaria și România au un interes direct în ceea ce privește gestionarea pescuitului de calcan în Marea Neagră. La 12 februarie 2021, aceste state membre au prezentat Comisiei o recomandare comună, solicitând reînnoirea planului privind aruncarea capturilor înapoi în mare și a excepției legate de rata de supraviețuire a calcanului capturat cu setci de fund în Marea Neagră. La 15 iulie 2021, aceste state membre au prezentat o recomandare comună actualizată. Au fost obținute contribuții științifice din partea unor organisme științifice relevante cu privire la ratele de supraviețuire ridicate ale acestei specii.

(5) Comitetul științific, tehnic și economic pentru pescuit (3) (CSTEP) a evaluat recomandarea comună actualizată prezentată și a constatat că sunt necesare îmbunătățiri în ceea privește informațiile furnizate. Comisia recunoaște existența unor studii științifice (4) care demonstrează rata de supraviețuire ridicată a calcanului capturat de nave din țări din afara UE care utilizează setci în Marea Neagră. Având în vedere că studiile se referă la același bazin maritim, precum și la aceeași specie și la aceleași unelte ca cele incluse în excepția solicitată de Bulgaria și România, Comisia este de părere că acest studiu ar trebui luat în considerare în scopul excepției.

(6) Pe baza dovezilor științifice și a evaluării CSTEP, excepția legată de rata de supraviețuire permisă în temeiul articolului 15 alineatul (4) litera (b) din Regulamentul (UE) nr. 1380/2013 trebuie să fie inclusă în prezentul regulament pentru o perioadă de un an.

(7) Până la 1 mai 2022, statele membre în cauză trebuie să prezinte date suplimentare în legătură cu estimările privind rata de supraviețuire referitoare la activitatea de pescuit cu setci vizând calcanul.

(8) Întrucât măsurile prevăzute de prezentul regulament au un impact direct asupra activităților economice legate de sezonul de pescuit și asupra planificării sezonului de pescuit al navelor Uniunii, prezentul regulament trebuie să intre în vigoare imediat după publicarea sa. În conformitate cu recomandarea comună și luând în considerare calendarul stabilit la articolul 15 alineatul (1) din Regulamentul (UE) nr. 1380/2013, prezentul regulament trebuie să se aplice de la 1 ianuarie 2022,

ADOPTĂ PREZENTUL REGULAMENT:

Articolul 1 Punerea în aplicare a obligației de debarcare Obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică în Marea Neagră pescuitului de calcan (Psetta maxima) capturat cu setci de fund [codul uneltelor (5) GNS], în conformitate cu prezentul regulament.

Articolul 2 Definiție În sensul prezentului regulament, „Marea Neagră” înseamnă apele maritime din subzona geografică 29 stabilită de Comisia Generală pentru Pescuit în Marea Mediterană (CGPM), astfel cum este definită în anexa I la Regulamentul (UE) nr. 1343/2011 al Parlamentului European și al Consiliului (6).

Articolul 3 Excepția legată de capacitatea de supraviețuire (1) Excepția de la obligația de debarcare în temeiul articolului 15 alineatul (4) litera (b) din Regulamentul (UE) nr. 1380/2013 pentru speciile în cazul cărora dovezile științifice demonstrează rate de supraviețuire ridicate se aplică în 2022 calcanului (Psetta maxima) capturat în Marea Neagră cu setci de fund (GNS). (2) Calcanul (Psetta maxima) capturat în circumstanțele menționate la alineatul (1) se eliberează imediat, în zona în care a fost capturat. (3) Până la 1 mai 2022, statele membre care au un interes direct de gestionare a pescuitului de calcan în Marea Neagră prezintă Comisiei date suplimentare în legătură cu estimările privind rata de supraviețuire referitoare la activitatea de pescuit cu setci vizând calcanul, precum și orice alte informații științifice relevante care justifică excepția prevăzută la alineatul (1). CSTEP evaluează aceste date până cel târziu la 31 iulie 2022.

Articolul 4 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Se aplică de la 1 ianuarie până la 31 decembrie 2022.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 25 august 2021. Pentru Comisie Președintele Ursula VON DER LEYEN

(1) JO L 354, 28.12.2013, p. 22.

(2) Regulamentul delegat (UE) 2017/87 al Comisiei din 20 octombrie 2016 de stabilire a unui plan privind aruncarea capturilor înapoi în mare pentru pescuitul de calcan în Marea Neagră (JO L 14, 18.1.2017, p. 9).

(3) Rapoartele Comitetului științific, tehnic și economic pentru pescuit (CSTEP) – Evaluarea recomandărilor comune privind obligația de debarcare (CSTEP-21-05) 2021. Oficiul pentru Publicații al Uniunii Europene, Luxemburg. Disponibile la adresa: https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Basaran, F. și N. Samsun, 2004, „Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions” [„Ratele de supraviețuire a lotului de reproducători din specia de calcan (Psetta maxima maeotica, L. 1758) capturat cu setci la diferite adâncimi și adaptarea acestora la condițiile de cultură”], Aquaculture International 12: 321-331, 2004; Giragosov, V. și A. Nikolayevna Khanaychenko, 2012, „The State-of-Art of the Black Sea Turbot Spawning Population off Crimea (1998-2010)” [„Stadiul stocului de reproducere din specia de calcan în largul coastei Crimeei (1998-2010)”], Turkish Journal of Fisheries and Aquatic Sciences, septembrie 2012, DOI: 10.4194/1303-2712-v12_2_25; Samsun, N. și F. Kalayci, 2005, „Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing Seasons Between 1999 and 2004” [„Ratele de supraviețuire a calcanului (Scophthalmus maeoticus Pallas, 1811) capturat cu setci de fund pentru calcan la diferite adâncime și în diferite sezoane de pescuit între 1999 și 2004”], Turkish Journal of Fisheries and Aquatic Sciences 5: 57-62 (2005).

(5) Codurile uneltelor utilizate în acest regulament fac trimitere la codurile din anexa XI la Regulamentul de punere în aplicare (UE) nr. 404/2011 al Comisiei de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 1). În cazul navelor a căror lungime totală este mai mică de 10 metri, codurile uneltelor utilizate în acest tabel fac trimitere la codurile FAO de clasificare a uneltelor.

(6) Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (JO L 347, 30.12.2011, p. 44).